تجھ لب کی صفت لعل بدخشاں سن کہوں گا ولی محمد ولی غزلیں
تجھ لب کی صفت لعل بدخشاں سوں کہوں گا 
جادو ہیں ترے نین غزالاں سوں کہوں گا 
دی بادشہی حق نے تجھے حسن نگر کی 
یو کشور ایراں میں سلیماں سوں کہوں گا 
تعریف ترے قد کی الف وار سریجن 
جا سرو گلستاں کوں خوش الحاں سوں کہوں گا 
مجھ پر نہ کرو ظلم تم اے لیلی خوباں 
مجنوں ہوں ترے غم کوں بیاباں سوں کہوں گا 
دیکھا ہوں تجھے خواب میں اے مایۂ خوبی 
اس خواب کو جا یوسف کنعاں سوں کہوں گا 
جلتا ہوں شب و روز ترے غم میں اے ساجن 
یہ سوز ترا مشعل سوزاں سوں کہوں گا 
یک نقطہ ترے صفحۂ رخ پر نئیں بے جا 
اس مکھ کو ترے صفحۂ قرآں سوں کہوں گا 
قربان پری مکھ پہ ہوئی چوب سی جل کر 
یہ بات عجائب مہ تاباں سوں کہوں گا 
بے صبر نہ ہو اے ولیؔ اس درد سوں ہرگز 
جلتا ہوں ترے درد میں درماں سوں کہوں گا